

Информация относно нови рестриктивни мерки за пазара на труда по Закона за чужденците в Швейцария

На 23 май 2018 г. Федералният съвет потвърди списък на професиите, за които работодателите следва задължително да обявят свободните си работни позиции в публичните служби по заетостта в Швейцария. 
Нововъведението е в отговор на прилагане решенията от  референдума „Против масовата имиграция в Швейцария“, от февруари 2014 г., проведен по инициатива на  Швейцарската народна партия. В резултат през 2016 г. парламентът гласува  изменения в Закона за чужденците, който въведе задължение за обявяване от страна на работодателите на незаетите свободни места по професии в браншове с по-висока безработица. Новото задължение за работодателите официално влиза в сила от 1 юли 2018 г.
В какво се състоят законодателните промени?
Работодателите са задължени да използват с предимство вече регистрираните в публичните служби по заетостта безработни лица  и ако сред тях няма подходящи, чак тогава могат да търсят други възможности. В тази връзка, когато свободното работно място попада в списъка с професии, подлежащи на задължителна регистрация, работодателите трябва да го обявят първо в швейцарските бюра по труда. В рамките на 5 работни дни след обявяването му пред компетентните служби, те нямат право да публикуват информацията другаде. Този срок дава възможност на лицата, регистрирани в швейцарските бюра по труда първи да попаднат на обявата и да кандидатстват за нея преди всички останали. Обявяването на свободните работни места става електронно, отново чрез споменатата платформа, по телефона или лично. 
Работодателите също така имат задължението да предоставят списък с необходимите умения за заемане на свободната позиция. Сред изключения от новото задължение са случаи като: обявяване на позицията не е необходима, когато тя бъде заета от лице, което работи от 6 месеца за същата фирма; когато работодателят сам намира търсещи работа чрез платформата на публичните служби по заетостта; когато заетостта ще бъде за срок от до 14 дни и др.
Публичните служби по заетостта от своя страна имат задължение в срок от 3 работни дни да информират и да изпратят на работодателя подходящи профили на регистрирани безработни. Работодателят следва да информира в отговор кои лица са подходящи, като може да поиска допълнителни разяснения и да ги покани на интервю. В случай че проведе интервюта, а не назначи съответните лица, следва да информира службите каква е причината за това. Швейцарските бюра по труда могат да преценят, че аргументацията не е обективна и ясна, или че работодателят умишлено осуетява процедурата. В такива случаи съществува хипотезата той да бъде задължен да назначи посоченото лице. Когато работодателят е коректен, обаче, и предоставя необходимата аргументация няма такова задължение. 
Списъкът с професиите, за които свободните работни места задължително следва да бъдат обявени от работодателите, е изготвен на база на националната статистика за нивото на безработица по професии. Включват се професии, където безработицата е 8 % или повече. Предвижда се след 1 януари 2020 г. прагът да бъде намален до 5 %. Статистиката ще се следи на ниво конфедерация за 12-месечен период и според номенклатурата за професиите в Швейцария. Списъкът ще важи за една година от 1 януари до 31 декември, след което ще се актуализира. Той се публикува на електронната платформа на публичните служби по заетостта в Швейцария: www.arbeit.swiss.
[bookmark: _GoBack]В списъка за професиите, които подлежат на обявяване между 1 юли  и 31 декември 2018 г., са включени 19 групи професии, като те са допълнително „разбити“. Подробна информация и пълният списък на професиите може да се намери на: www.arbeit.swiss.
По-големите групи са: земеделски асистенти/ помощници;  часовникарската индустрия; печатни медии; преработвателната промишленост; строителство и строителната индустрия, PR и маркетинг експерти, куриери, оператори и телефонни оператори, хотелиерски персонал, напр. рецепция и портиер, обслужващ персонал, кухненския персонал, актьори/актриси.

2

